b"\n_START_ARTICLE_\nMago\xc4\x8d\n_START_PARAGRAPH_\nMago\xc4\x8d (ma\xc4\x91. M\xc3\xa1gocs) je veliko selo u sredi\xc5\xa1njoj ju\xc5\xbenoj Ma\xc4\x91arskoj._NEWLINE_Zauzima povr\xc5\xa1inu od 42,54 km \xc4\x8detvornih.\n_START_SECTION_\nZemljopisni polo\xc5\xbeaj\n_START_PARAGRAPH_\nNalazi se na 46\xc2\xb0 21' sjeverne zemljopisne \xc5\xa1irine i 18\xc2\xb0 14' isto\xc4\x8dne zemljopisne du\xc5\xbeine, sjeverno od Me\xc4\x8deka, na nadmorskoj visini od 220 m. Dumvar je 4 km zapadno i sjeverozapadno, \xc4\x8cikoc (Tuti\xc5\xa1) je 3 km zapadno, Dobrokesa je 5 km sjeverno, Hajma\xc5\xa1 je 3,5 km sjeveroisto\xc4\x8dno, Bikala je 1,5 km isto\xc4\x8dno-jugoisto\xc4\x8dno, Alsomocsolad je 1,8 km ju\xc5\xbeno, a Grenji\xc5\xa1 je 3,5 km jugozapadno. Zapadno i sjeverozapadno te ju\xc5\xbeno od Mago\xc4\x8da su jezerca.\n_START_SECTION_\nKlima\n_START_PARAGRAPH_\nLjeta su blago topla, a zime su blage. Brdski predjeli su umjerene vla\xc5\xbenosti. Prosje\xc4\x8dna godi\xc5\xa1nja temperatura je od 10 do 10,5 \xc2\xb0C.\n_START_SECTION_\nUpravna organizacija\n_START_PARAGRAPH_\nUpravno pripada \xc5\xa0a\xc5\xa1koj mikroregiji u Baranjskoj \xc5\xbeupaniji. Po\xc5\xa1tanski broj je 7342.\n_START_SECTION_\nPovijest\n_START_PARAGRAPH_\nPodru\xc4\x8dje je po procjenama bilo naseljeno jo\xc5\xa1 u 4000. g. pr. Kr. pa sve do 2800. pr. Kr. Procjene su temeljene na nalazima lon\xc4\x8darije u predjelu Hundsberg._NEWLINE_Ime ovog sela se prvi put pojavljuje za vrijeme mongolske invazije na Ugarsku i to kao Maguch. Tada je bila posjedom obitelji Szente-Mag\xc3\xb3cs. 1251. se spominje benediktinska opatija u selu._NEWLINE_Unato\xc4\x8d ovome, prema istra\xc5\xbeivanjima istra\xc5\xbeiva\xc4\x8da iz 19. st. Frigyesa Pestyja, stari stanovnici su ovo selo zvali Magasdnak._NEWLINE_Ma\xc4\x91arsko stanovi\xc5\xa1tvo je u potpunosti nestalo nakon \xc5\xa1to je selo do\xc5\xa1lo pod tursku vlast. Tada dolaze i pravoslavni Ju\xc5\xbeni Slaveni u to selo. Selo je u potpunosti opustjelo za vrijeme R\xc3\xa1k\xc3\xb3czijeve bune (1703.-1711.)._NEWLINE_U iseljeni\xc4\x8dkom valu iz 1715. godine je dio Hrvata iz ogulinskog i oto\xc4\x8da\xc4\x8dkog kraja je odselio u ju\xc5\xbenu Ma\xc4\x91arsku, u sjevernu Baranju, u sela Mago\xc4\x8d, Bikalu i Hajma\xc5\xa1. Vremenom su svi ti Hrvati poma\xc4\x91areni, ali su sve vrijeme zadr\xc5\xbeali \xc4\x8dakavske osobine svog govora_NEWLINE_Od 1718. godine Ma\xc4\x91ari, a zatim od 1743. godine Nijemci su u vi\xc5\xa1e valova do\xc5\xa1li u Mago\xc4\x8d. Nijemci su \xc4\x8dinili 78% stanovnika sve do 1920. godine. Kada se iseljavalo Nijemce 1945. godine i rekoloniziralo sela, u Mago\xc4\x8d se namjesto iseljenih Nijemaca dovelo 106 obitelji iz Kiskundorozsme. Stanovnici su \xc4\x8dvrsto vezani uz rimokatoli\xc4\x8danstvo. Mjesna crkva je sagra\xc4\x91ena izme\xc4\x91u 1800. i 1805. godine._NEWLINE_Prema nadgrobnim natpisima., \xc5\xbeidovska vjerska zajednica je djelovala u Mago\xc4\x8du oko 1750. godine Sinagogu su sagradili 1846. godine._NEWLINE_U 19. stolje\xc4\x87u je Mago\xc4\x8d bio trgovi\xc5\xa1tem i jedan od stotinjak okruga. U gradu je bilo nekoliko jakih gilda. Tkala\xc4\x8dka je bila najja\xc4\x8da, a najbrojnija mlinarska. U selu su djelovali i lon\xc4\x8dari i proizvo\xc4\x91a\xc4\x8di plo\xc4\x8dica. Predjel T\xc3\xa9glah\xc3\xa1za se zvao Olaszfala (po talijanskim radnicima). Ondje je djelovao opekar koji je radio od 1800. godine, a talijanski radnici sve do 1930. godine.\n_START_SECTION_\nPromet\n_START_PARAGRAPH_\n2 km ju\xc5\xbeno od ovog gradi\xc4\x87a prolazi \xc5\xbeeljezni\xc4\x8dka prometnica Dumvar-Batasik, a 2 km sjeverno prolazi pruga koja vodi od Dumvara do Budimpe\xc5\xa1te.\n_START_SECTION_\nStanovni\xc5\xa1tvo\n_START_PARAGRAPH_\nMago\xc4\x8d ima 2679 stanovnika (2001.). Ma\xc4\x91ari su ve\xc4\x87ina. U selu manjinsku samoupravu imaju Roma kojih ima oko 5% te Nijemci, koji \xc4\x8dine desetinu stanovnika. U Mago\xc4\x8du je ostao vrlo mali broj Hrvata od nekada brojnije zajednice . Rimokatolici \xc4\x8dine skoro 4/5 stanovnika, a u selu su i manje zajednice luterana i kalvinista."